CELEX: 32017D0810
Language: lt
Date: 1494374400000
Title: 2017 m. gegužės 10 d. Komisijos įgyvendinimo sprendimas (ES) 2017/810 dėl nukrypti nuo biocidinių produktų, kuriuose yra boro rūgšties, autorizacijos liudijimo abipusio pripažinimo principo Prancūzijai leidžiančios nuostatos pagal Europos Parlamento ir Tarybos reglamento (ES) Nr. 528/2012 37 straipsnį (pranešta dokumentu Nr. C(2017) 2935)

12.5.2017   
            
            
               LT
            
            
               Europos Sąjungos oficialusis leidinys
            
            
               L 121/45
            
         KOMISIJOS ĮGYVENDINIMO SPRENDIMAS (ES) 2017/810
   2017 m. gegužės 10 d.
   dėl nukrypti nuo biocidinių produktų, kuriuose yra boro rūgšties, autorizacijos liudijimo abipusio pripažinimo principo Prancūzijai leidžiančios nuostatos pagal Europos Parlamento ir Tarybos reglamento (ES) Nr. 528/2012 37 straipsnį
   
      
         (pranešta dokumentu Nr. C(2017) 2935)
      
   
   (Tekstas autentiškas tik prancūzų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 37 straipsnio 2 dalies b punktą,
   kadangi:
   
               (1)
            
            
               bendrovė „Rütgers Organics GmbH“ (toliau – pareiškėja) pateikė išsamią paraišką Prancūzijai dėl Vokietijai išduoto medienos konservavimo produkto, kurio sudėtyje yra veikliosios medžiagos boro rūgšties (toliau – produktas), autorizacijos liudijimo abipusio pripažinimo. Vokietija išdavė autorizacijos liudijimą, pagal kurį šį produktą profesionalūs naudotojai gali naudoti medienai profilaktiškai apdoroti, kad būtų apsisaugota nuo medienos grybelio, vabzdžių ir terasinių bei sausuolinių termitų;
            
         
               (2)
            
            
               pagal Europos Parlamento ir Tarybos reglamentą (EB) Nr. 1272/2008 (2) boro rūgštis klasifikuojama kaip 1B kategorijos toksiška reprodukcijai medžiaga ir todėl atitinka Reglamento (ES) Nr. 528/2012 5 straipsnio 1 dalies c punkte nurodytą netvirtinimo kriterijų. Remiantis to reglamento 5 straipsnio 2 dalies trečia pastraipa, biocidiniai produktai, kuriuose yra boro rūgšties, gali būti naudojami tik tose valstybėse narėse, kuriose įvykdyta bent viena iš toje pastraipoje įtvirtintų sąlygų;
            
         
               (3)
            
            
               Prancūzija laikėsi nuomonės, kad nė viena iš Reglamento (ES) Nr. 528/2012 5 straipsnio 2 dalyje nurodytų sąlygų nebuvo įvykdyta, ir pagal to reglamento 37 straipsnio 2 dalį pranešė pareiškėjai apie savo pasiūlymą atsisakyti išduoti autorizacijos liudijimą Prancūzijoje. Atsisakymo pagrindas – žmonių, ypač priskiriamų pažeidžiamų asmenų grupėms, sveikatos ir gyvybės apsauga, kaip nurodyta to reglamento 37 straipsnio 1 dalies c punkte;
            
         
               (4)
            
            
               pareiškėja nesutiko su atsisakymu išduoti autorizacijos liudijimą ir laikėsi nuomonės, kad minėta priemonė nepakankamai pagrįsta, atsižvelgiant į Reglamento (ES) Nr. 528/2012 37 straipsnio 1 dalį. Todėl 2016 m. spalio 6 d. Prancūzija informavo Komisiją pagal to reglamento 37 straipsnio 2 dalies antrą pastraipą;
            
         
               (5)
            
            
               atsižvelgiant į Prancūzijos pateiktus argumentus galima daryti išvadą, kad nors rizika, susijusi su profesionaliems naudotojams skirto produkto naudojimu, ir yra priimtina pagal atitinkamus poveikio vertinimo modelius, ji nėra nereikšminga; be to, Prancūzijos rinkoje yra kitų medienos konservavimo produktų, kurių sudėtyje yra aktyviųjų medžiagų, neatitinkančių netvirtinimo kriterijų, nurodytų Reglamento (ES) Nr. 528/2012 5 straipsnio 1 dalyje, ir kurių naudojimo paskirtis tokia pati kaip minėto produkto, ir iki šiol šio produkto Prancūzijos rinkoje nebuvo. Todėl Prancūzija mano, kad šis produktas nėra svarbus siekiant kontroliuoti didelį pavojų žmonių sveikatai, gyvūnų sveikatai ar aplinkai, ir kad Prancūzijoje neišdavus šio produkto autorizacijos liudijimo Prancūzijos visuomenei nebūtų padarytas neproporcingai neigiamas poveikis;
            
         
               (6)
            
            
               neįvykdyta nė viena iš Reglamento (ES) Nr. 528/2012 5 straipsnio 2 dalyje nustatytų sąlygų. Šiuo reglamentu siekiama pagerinti laisvą biocidinių produktų judėjimą Sąjungoje, kartu užtikrinant aukštą tiek žmonių, ypač priskiriamų pažeidžiamų asmenų grupėms, tiek gyvūnų sveikatos ir aplinkos apsaugos lygį. Profesionalūs naudotojai ilgą laiką patiria didelį biocidinių produktų poveikį, todėl yra priskiriami pažeidžiamų asmenų grupėms, kaip apibrėžta Reglamento (ES) Nr. 528/2012 3 straipsnio 1 dalies ad punkte. Todėl Komisija mano, kad siūloma nukrypti nuo abipusio pripažinimo principo leidžianti nuostata atitinka minėto reglamento 37 straipsnio 1 dalies c punkte nurodytą sąlygą;
            
         
               (7)
            
            
               šiame reglamente nustatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Nuo abipusio pripažinimo principo leidžianti nukrypti nuostata, kurią Prancūzija pasiūlė dėl 2 dalyje nurodyto produkto, yra pateisinama žmonių, ypač priskiriamų pažeidžiamų asmenų grupėms, sveikatos ir gyvybės apsaugos pagrindu, kaip nurodyta Reglamento (ES) Nr. 528/2012 37 straipsnio 1 dalies c punkte.
   2.   1 dalis taikoma produktui, identifikuojamam pagal šį bylos numerį, kaip nustatyta Biocidinių produktų registre:
   
                
            
            
               BC-QC011565-51.
            
         2 straipsnis
   Šis sprendimas skirtas Prancūzijos Respublikai.
   
      Priimta Briuselyje 2017 m. gegužės 10 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 167, 2012 6 27, p. 1.
   
      (2)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).